Document ID: 32004R1581

ΚΑΝΟΝΙΣΜΌΣ (ΕΚ) αριθ. 1581/2004 ΤΗΣ ΕΠΙΤΡΟΠΉΣ
της 27ης Αυγούστου 2004
σχετικά με την τροποποίηση του κανονισμού (ΕΚ) αριθ. 1639/2001 για τον καθορισμό των στοιχειωδών και εκτεταμένων κοινοτικών προγραμμάτων για τη συλλογή δεδομένων στον τομέα της αλιείας και για τη θέσπιση των λεπτομερειών εφαρμογής του κανονισμού (ΕΚ) αριθ. 1543/2000 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1543/2000 του Συμβουλίου, της 29ης Ιουνίου 2000, περί κοινοτικού πλαισίου συλλογής και διαχείρισης των αλιευτικών δεδομένων άσκησης της Κοινής Αλιευτικής Πολιτικής (1), και ιδίως το άρθρο 5 παράγραφος 1 και το άρθρο 8 παράγραφος 1,
Εκτιμώντας τα ακόλουθα:
(1)
Στην περίπτωση θέσπισης συστήματος δειγματοληψίας επί του σκάφους στο πλαίσιο των αντίστοιχων εθνικών προγραμμάτων, θα πρέπει να διασφαλίζεται η πρόσβαση στα σκάφη για σκοπούς δειγματοληψίας. Ως εκ τούτου, θα πρέπει να γίνονται δεκτοί παρατηρητές επί οποιουδήποτε σκάφους για την αποφυγή μεροληπτικών εκτιμήσεων.
(2)
Υπάρχει ανάγκη διασφάλισης καλύτερης δειγματοληψίας των αποθεμάτων που αποτελούν αντικείμενο σχεδίων αποκατάστασης καθώς και ειδών βαθέων υδάτων για την απόκτηση καλύτερων γνώσεων όσον αφορά τα ιδιαίτερα αυτά αποθέματα.
(3)
Η ανάλυση των εκθέσεων των κρατών μελών που αφορούν δεδομένα αλιευμάτων ανά μονάδα αλιευτικής προσπάθειας (τα οποία στο εξής καλούνται «CPUE») που συλλέχθηκαν από το 1995 έως το 2000, η οποία πραγματοποιήθηκε με τη βοήθεια της επιστημονικής, τεχνικής και οικονομικής επιτροπής αλιείας (η οποία στο εξής καλείται «ΕΤΟΕΑ»), παρέχει μία βάση σύμφωνα με την οποία καθορίζονται οι επιλέξιμες σειρές δεδομένων CPUE που πρέπει να συλλέγονται στο μέλλον.
(4)
Βάσει της αποκτηθείσας εμπειρίας κατά τη διάρκεια του πρώτου έτους συλλογής δεδομένων το 2002 και λαμβανομένων υπόψη των συμβουλών της ΕΤΟΕΑ, απαιτούνται τεχνικές τροποποιήσεις στις λεπτομερείς κατευθυντήριες γραμμές της για τη συλλογή δεδομένων που καθορίζονται στον κανονισμό (ΕΚ) αριθ. 1639/2001 της Επιτροπής (2), και ιδίως όσον αφορά τις ονομασίες των αποθεμάτων και την προσέγγιση της δειγματοληψίας όσον αφορά τις στρατηγικές δειγματοληψίας από απόψεως μήκους και ηλικίας.
(5)
Ως εκ τούτου, ο κανονισμός (ΕΚ) αριθ. 1639/2001 θα πρέπει να υποστεί σχετική τροποποίηση.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αλιείας και υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1639/2001 τροποποιείται ως εξής:
1.
Το άρθρο 3 τροποποιείται ως εξής:
α)
Στην παράγραφο 1, το στοιχείο γ) αντικαθίσταται από το ακόλουθο κείμενο:
«γ)
στην περίπτωση δειγματοληψίας, τη λεπτομερή περιγραφή των εφαρμοζόμενων στρατηγικών και τις στατιστικές εκτιμήσεις που χρησιμοποιήθηκαν καθιστώντας δυνατή την αξιολόγηση των επιπέδων ακριβείας καθώς και τις σχέσεις μεταξύ του κόστους και της ακρίβειας· η περιγραφή αυτή πρέπει επίσης να περιλαμβάνει εκτιμήσεις των επιπέδων ακρίβειας της εκτιμώμενης παραμέτρου· οι εκτιμήσεις αυτές περιλαμβάνονται στην τελική έκθεση και διαβιβάζονται σε μορφή που καθορίζεται από την Επιτροπή ύστερα από διαβουλεύσεις της ΕΤΟΕΑ·»·
β)
η δεύτερη παράγραφος διαγράφεται·
γ)
προστίθεται το ακόλουθο στοιχείο:
«ε)
σε περίπτωση δειγματοληψίας, οι διαδικασίες που καθορίζονται στα εθνικά προγράμματα διασφαλίζουν τη συλλογή των απαιτούμενων δεδομένων από δεόντως διορισθέντες παρατηρητές, την αποδοχή επί του σκάφους και τη συνεργασία με τους εν λόγω παρατηρητές εκ μέρους των πλοιάρχων των αλιευτικών σκαφών σύμφωνα με το άρθρο 22 παράγραφος 1 στοιχείο δ) του κανονισμού (ΕΚ) αριθ. 2371/2002 του Συμβουλίου (3)
2.
Το παράρτημα τροποποιείται σύμφωνα με το παράρτημα Ι του παρόντος κανονισμού.
3.
Τα προσαρτήματα τροποποιούνται σύμφωνα με το παράρτημα ΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Αυγούστου 2004.

Labels: 12
6